Bokvrae oor moeë KolisiSiya Kolisi – hy lyk moeg. Foto GB Jordaan) Dit sal een van Rassie Erasmus se moeilikste besluite wees, maar sy Springbokkaptein, Siya Kolisi, kort ŉ ruskans. Kolisi was Saterdagaand in Parys sonder fut. Dit het byna gelyk of hy lyf weggesteek het. Die lang seisoen het klaarblyklik sy tol geëis en die bykomende verantwoordelikhede van kaptein wees, speel ook ŉ rol. Volgens die wedstrydstatistiek het Kolisi slegs nege duikslae uitgevoer, een daarvan gemis en ook twee keer besit afgestaan. Dít nadat hy die derde meeste suksesvolle duikslae (67) in vanjaar se Rugbykampioenskap uitgevoer het en een van die voorste baldraers was. Die meeste ontleders het hom Saterdag ŉ punt van tussen drie en vyf uit 10 vir sy vertoning in die wedstryd gegee. Hy is in die 57ste minuut deur Francois Louw vervang, wat dadelik ŉ groot impak gemaak het. Ja, dit is ŉ nuwe neiging van afrigters om hul kapteins in die tweede helfte te vervang. Die Engelse het Saterdag vir Dylan Hartley (weer) vervang, só ook die Franse vir Guilhem Guirado. Maar hoekom? Ook geoordeel aan Saterdag se vertonings en uitslae, is dit duidelik dat die bestuur van die spelers, en nie meer die ranglysposisie nie, aanstaande jaar in Japan die sleutel tot welslae in die Wêreldbekertoernooi sal wees. Die Bokke het met 29–26 teen Frankryk deurgeskraap, die All Blacks kon Engeland net met 16-15 klop en daar was oorwinnings vir Wallis (9-6 oor Australië), Ierland (28–17) oor Argentinië, Skotland (54–17) oor Fidji en Italië (28–17) oor Georgië. Wat kan ŉ mens van die Springbokke se vertoning sê nadat Bongi Mbonambi die wendrie in die 84ste minuut teen die Franse gedruk het ná ŉ rolmaalbeweging wat op vier agtereenvolgende wen-lynstane gevolg het? As dit die dag reën, wag daar probleme, soos die soveelste keer vanjaar. Maar soos die All Blacks dit al jare lank doen, het die Bokke ook bewys dat ŉ wedstryd nie verby is voordat die eindfluitjie geblaas het nie. Die Bokke het aanhou veg, die Franse gewurg en gewurg en toe toegeslaan. Erasmus se bloudruk word al hoe duideliker, maar daar is steeds vrae oor sy diepte, oor ŉ tweede heelagter en ŉ tweede senter- en skakelpaar asook die regte losvoorspelerkombinasie. En sy kaptein.